Απόφαση της Επιτροπής της 28ης Ιουνίου 2001 για την τροποποίηση της απόφασης 2000/680/ΕΚ για την έγκριση σχεδίων έκτακτης ανάγκης για την καταπολέμηση της γρίπης των ορνίθων και της ψευδοπανώλης των πτηνών [κοινοποιηθείσα υπό τον αριθμό Ε(2001) 1685] (Κείμενο που παρουσιάζει ενδιαφέρον για τον ΕΟΧ) (2001/525/ΕΚ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 92/40/ΕΟΚ του Συμβουλίου, της 19ης Μαΐου 1992, για τη θέσπιση κοινοτικών μέτρων για την καταπολέμηση της γρίπης των ορνίθων(1), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 17 παράγραφος 4, την οδηγία 92/66/ΕΟΚ του Συμβουλίου, της 14ης Ιουλίου 1992, για τη θέσπιση κοινοτικών μέτρων για την καταπολέμηση της ψευδοπανώλης των πτηνών(2), όπως τροποποιήθηκε τελευταία από την πράξη προσχώρησης της Αυστρίας, της Φινλανδίας και της Σουηδίας, και ιδίως το άρθρο 21 παράγραφος 4, Εκτιμώντας τα ακόλουθα: (1) Τόσο η γρίπη των ορνίθων όσο και η ψευδοπανώλη των πτηνών είναι νόσοι που προσβάλλουν τα πτηνά. (2) Τα κριτήρια που πρέπει να εφαρμόζονται κατά την κατάρτιση σχεδίων έκτακτης ανάγκης για την καταπολέμηση της γρίπης των ορνίθων και της ψευδοπανώλης των πτηνών καθορίζονται στο παράρτημα VI της οδηγίας 92/40/ΕΟΚ και στο παράρτημα VII της οδηγίας 92/66/ΕΟΚ, αντιστοίχως. (3) Τα κριτήρια που παρατίθενται στα δυο προαναφερόμενα παραρτήματα είναι πανομοιότυπα. (4) Τα μέτρα καταπολέμησης της νόσου που εφαρμόζονται σε περίπτωση εμφάνισης κρουσμάτων γρίπης των ορνίθων ή ψευδοπανώλης των πτηνών ακολουθούν τις ίδιες αρχές και εμπλέκουν πτηνοτρόφους, φορείς εκμετάλλευσης σφαγείων και μονάδων τεμαχισμού και συσκευασίας, κτηνιάτρους εργαζόμενους επιτόπου και εργαστήρια διάγνωσης. Ως εκ τούτου, υπάρχει δυνατότητα κατάρτισης ενός σχεδίου έκτακτης ανάγκης που να καλύπτει συγχρόνως και τη γρίπη των ορνίθων και την ψευδοπανώλη των πτηνών. (5) Τα κράτη μέλη έχουν υποβάλει προς έγκριση εθνικά σχέδια έκτακτης ανάγκης, όπου απαριθμούνται και διευκρινίζονται τα μέτρα προς εκτέλεση σε περίπτωση εμφάνισης κρουσμάτων γρίπης των ορνίθων και ψευδοπανώλης των πτηνών. (6) Με την απόφαση 2000/680/ΕΚ της Επιτροπής, της 30ής Οκτωβρίου 2000, για την έγκριση σχεδίων έκτακτης ανάγκης για την καταπολέμηση της γρίπης των ορνίθων και της ψευδοπανώλης των πτηνών(3), εγκρίθηκαν τα σχέδια έκτακτης ανάγκης που υπέβαλαν δέκα κράτη μέλη. (7) Τα σχέδια έκτακτης ανάγκης που υποβλήθηκαν από όλα τα κράτη μέλη εξετάστηκαν και διαπιστώθηκε ότι ανταποκρίνονται στα προβλεπόμενα κριτήρια. (8) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης κτηνιατρικής επιτροπής, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το παράρτημα της απόφασης 2000/680/ΕΚ αντικαθίσταται από το παράρτημα της παρούσας απόφασης. Άρθρο 2 Η παρούσα απόφαση απευθύνεται στα κράτη μέλη. Βρυξέλλες, 28 Ιουνίου 2001.

[Source: multi_eurlex | Tokens: 2591]